R5dwMg/zh-wiki-yue-long huggingface dataset:
蜜蜂公即係公嘅蜜蜂。佢哋主要係為咗繁殖而生嘅，唔會參與搵食，亦都唔使點樣幫手保護個竇－所以條尾度冇針。佢哋會有大嘅眼，等佢哋可以喺空中進行嘅交配當中睇到個蜂后嘅位置。平均嚟講，喺冬天以外嘅時間，一個蜜蜂竇會有 500 到 1,500 隻蜜蜂公。
蜜蜂公多數都淨係得嗰一組－即係三條－染色體，佢哋通常係由啲冇受精嘅卵嗰度生出嚟嘅，而呢啲冇受精嘅卵可能係個蜂后特登唔受精或者係由冇受精嘅工蜂生嘅。有陣時，會有啲受咗精嘅卵會生蜜蜂公出嚟，但呢樣嘢要喺定性別嘅同位基因咁啱同款嘅情況下先至會發生。
工蜂係蜜蜂乸嘅一種，有兩組染色體－呢點同蜂后一樣。一個蜜蜂竇每一刻可以有成 60,000 隻工蜂咁多。當蜂后選擇性噉用自己儲起咗嘅精子嚟將啲卵受精嗰陣，工蜂就會出世。工蜂多數都會喺出世 21 日之內發育成熟，並且得一個月命左右。
交配咗之後，一隻完全成熟嘅蜂后每日有得生到成 2,000 粒卵咁多。為咗等自己可以專心產卵，隻蜂后會釋放一啲特殊嘅費洛蒙，指揮同控制佢啲女－工蜂－做嘢。一般嚟講，一隻蜂后可以有成幾年命，係三種蜜蜂當中最長命嘅。
所以交配得多對蜂后嚟講係一把雙面刃。上述所講嘅呢個假說會預測，蜂后交配嘅次數會同工蜂維安嘅需求成正比－隻蜂后交配愈多，啲工蜂想作反嘅機會就愈高，噉隻蜂后就愈需要拉攏啲同佢啲仔親嘅工蜂做維安。呢個預測喺多份研究當中被證實咗。
喺罕有嘅情況之下，有啲工蜂會成為所謂嘅冇皇管工蜂，佢哋會變得更加擅長產卵，生得比較多，而且仲可能成功噉令佢嗰啲仔混入去個蜜蜂竇嘅蜜蜂公羣入面，即係話佢能夠將自己嘅下一代－而唔係成個蜂羣嘅下一代－傳承落去。
一個蜜蜂竇有能力過冬－有別於好多「夏天變成蟲、交配、產卵，跟住冬天死」嘅昆蟲。喺寒冷嘅氣候入面，蜜蜂喺溫度跌到落攝氏 10 度以下嗰陣，就唔會再飛嚟飛去，改為喺竇嘅中心地帶聚埋一齊，形成所謂嘅冬天聚集。
啲工蜂會以隻蜂后做中心噉靠埋一齊，出面愈凍就聚得愈密，並且係噉震－好似打冷震噉－嚟令到個中心喺冬天初期維持喺攝氏 27 度左右，而等到個蜂后要開始繼續產卵嗰陣，個中心嘅溫度就要去到攝氏 34 度左右先得。
個聚集嘅外圍喺成個冬天入面會維持喺攝氏 8 至 9 度左右，係成個聚集地最凍嗰忽，於是喺冬天期間，啲工蜂會輪流噉負責企喺個聚集地嘅外圍嗰度－即係輪流捱凍，直至冬天結束為止。喺呢個過程期間，蜜蜂會靠食春夏秋季嗰時儲起咗嘅蜜糖嚟維持體溫，而一個蜜蜂竇要過一個冬天平均需要 15 至 50 公斤嘅蜜糖－呢個數字睇吓嗰個冬天嘅長度同嚴酷程度而定。
唔同地區嘅巨型蜜蜂有少少唔同。當中喜瑪拉雅巨型蜜蜂係住喺喜瑪拉雅嗰頭嘅大型蜜蜂品種，特徵係喺禦寒能力上明顯勁過第啲蜜蜂品種，能夠喺高海拔嘅地區起竇同生存。一隻成年嘅喜瑪拉雅巨型蜜蜂身體閒閒地可以有成 3 厘米長－係世上現存最大隻嘅蜜蜂品種。
喺咁多種蜜蜂產品入面，最出位嘅要數蜜糖。蜜蜂會將採到嘅花蜜食落肚先，吞落去佢個蜜糖胃嗰度，用嗰個胃消化吓佢，將佢嘔返出嚟，再儲起喺個竇嘅六角形室入面，最後形成蜜糖。歷史上，所有蜜蜂品種嘅蜜糖都有人試過攞嚟用，當中西方蜜蜂同東方蜜蜂呢兩個品種生產蜜糖嘅能力高到足以俾人攞嚟做商業用途。
認知科學，又叫心靈科學，係研究心靈嘅科學領域。「研究心靈」包括咗研究人同第啲動物嘅認知功能同智能，剖析神經系統－尤其係腦部－點樣透過各式各樣嘅過程表示、處理以及轉化資訊，並且透過參考呢啲大自然所創造嘅心靈，嘗試造出模擬心靈嘅數學模型以及人工智能。
上述嘅過程會係噉不斷重複，直至手上嘅理論做得到完全準確嘅預測為止－於是乎認知科學就有持續嘅發展，做到愈嚟愈準確嘅預測。到咗廿一世紀初，認知科學經已有咗龐大嘅理論體系，有多個理論解釋各種嘅心靈相關現象，而呢啲理論每個都閒閒地俾認知科學家重複驗證過上百次－非常經得起考驗，所以學界一般認為呢啲理論係有返咁上下正確嘅模型－能夠充分噉描述現實。
例如一張枱噉，一張木造嘅枱同鐵造嘅枱喺物料上唔同，具有唔同嘅物理成份，但功能同行為上相同，所以用功能嚟分可以算係同一種物件。心靈功能主義主張嘅就係，心靈係一種功能上嘅物件分類－假想而家有個用血肉造嘅腦同一個用電子零件造嘅電腦，兩者都係能夠做運算嘅物體，而如果嗰部電腦能夠有齊嗮血肉造嘅腦嘅功能－即係感受情緒、學習知識同埋做決策呀噉－嘅話，噉佢就可以算得上係一個「心靈」。
首先，心靈裏面會有一啲心智表徵喺度，表示所處理緊嘅資訊。一個心智表徵代表住某一份個心靈處理緊嘅資訊，而一份資訊可以係個心靈對某啲事物或者邏輯關係嘅概念，例如一個人心裏面會對「一張凳」係乜嘢樣有個概念，呢個概念係對佢見過嘅凳嘅抽象化－噉講意思即係話，佢見過嘅凳查實張張都唔同樣，但呢啲唔同嘅凳會有某啲共通點，呢啲共通點會組成佢心目中象徵「凳」嘅心智表徵，令到佢曉分辨邊啲物件係凳，邊啲唔係。
一個資訊處理體要解難，就實要由外界嗰度吸收資訊，感知就係指透過感官獲取外界嘅資訊並且處理呢啲資訊嘅能力－視覺幫手接收外界嘅光，聽覺會接收外界嘅聲，嗅覺能夠幫手辨別周圍環境有乜嘢化學物質... 等等，而喺感知系統為個人提供咗「外界有啲乜嘢喺度」嘅資訊之後，腦仲會對呢啲資訊做進一步嘅處理。
傳統上，語言學不嬲俾人當做人文學科嘅一部份，同歷史學、藝術以及文學等嘅領域相近，但自從喺廿世紀中開始，愈嚟愈多嘅研究者開始攞科學方法研究人類對語言嘅使用同埋呢啲過程當中所涉及嘅認知功能，而為咗用科學方法研究語言，佢哋要制定一啲方法，將語言嘅相關變數作出精確量化嘅量度，例如係要有一套唔曖昧嘅基準，決定點樣將一句句子入面唔同嘅字分類做各種詞性，令到對語言嘅研究開始偏近認知科學嘅範疇－形成認知語言學呢個語言學子領域。
學習喺心理學同相關領域上嘅定義係「一個個體按照自己嘅經歷改變自己嘅行為」嘅過程。學習係記憶嘅必然結果，涉及咗個認知系統獲取外界嘅資訊，將呢啲資訊至少局部噉儲喺記憶入面，並且喺將來嘅時間點俾呢啲儲起咗嘅資訊左右自己嘅行為－可以係學全新嘅行為，又可以係改變舊有嘅行為。
學習唔淨只係人類識得做，動物以及某啲品種嘅植物、甚至乎係專門嘅機械都曉學習，能夠學好多唔同嘅行為。動物絕大多數都曉學一啲簡單嘅「避開痛楚」動作，例如係一個人俾個煮食爐辣親一次之後，下次識唔好搵隻手去掂個爐，而智能高嘅動物，包括人類同某啲人工智能，仲有能力學做一啲複雜嘅行為或者理解複雜嘅概念，例如足球同芭蕾舞等嘅運動當中都有極之高深嘅技巧，而學深奧嘅科學知識要求高度嘅理解能力。
人工神經網絡喺廿世紀尾嘅成功令好多科學家都相信咗呢套觀點，不過呢種觀點亦都唔係人人認同，例如有唔少認知科學家都詬病聯結主義，指出人工神經網絡有可詮釋性低嘅問題－一個成功噉做緊預測嘅人工神經網絡近乎冇可能用言語解釋佢嘅運作原理，唔似得簡單嘅迴歸模型噉，可以用「x 同 y 成簡單嘅正比關係」等人類能夠輕易理解嘅句子做總結。
行為經濟學，又叫心理經濟學，係經濟學嘅一個子領域，專門研究非理性嘅因素－例如係心理、認知、情緒同文化呀噉－會點樣影響個體以至群體嘅經濟決策。個體決策嘅例子有日常生活嘅消費，而群體決策嘅例子就可以諗一間企業對於「係咪要收購第間企業」嘅決策呀噉。
經濟學呢門領域初誕生嗰陣嘅理論係所謂嘅古典經濟學，古典經濟學家做起微觀經濟研究上嚟會考慮個人嘅心理因素，例如經濟學之父嘅亞當史密夫就曾經分析人類對公平同正義等價值嘅信念點樣影響佢哋嘅經濟決策，而除咗佢之外嘅古典經濟學家都有嘗試分析人類喺做經濟效用嘅決策當中嘅心理過程。
當時嘅經濟學家運用呢啲新知識做研究，發覺人類好多時的確偏向理性，但依然受認知能力同情緒等因素限制－以「人類係理性嘅」為假設嘅經濟理論失敗，唔能夠充分噉描述現實，然後行為經濟學嘅思潮就喺呢個環境之下誕生咗。
喺呢個形勢之下，對於公司 1 嚟講，揀 DE 嘅話實蝕，相比之下，佢揀 E 嘅話至少會蝕少啲，甚至有機會賺，同時，就算公司 2 知道呢點，佢可能都會因為唔想蝕 4,000,000 而焗住揀 DE。如果係噉，最後結果會係公司 1 賺 6,000,000，而公司 2 冇得益冇損失。
一個決策者實要應付不確定，尤其係唔能夠完美噉知道嗮自己嘅可能選項同每個選項嘅結果嘅人類決策者。想像而家有個人想買一架新車，佢有兩個選項，A 同 B，兩架車價錢相約，但佢唔知邊架嘅效用高啲，所以佢走去問佢啲朋友、上網問人意見、又或者去汽車展嗰度試揸，得到一啲相關嘅資訊，佢個腦跟手會進行一個貝氏推論嘅過程－設
個買車人個腦可以一路做上述嘅計算，係噉攞資訊嚟到更新佢心目中「已知手上嘅資訊，A 真係效用高啲」嘅機會率，最後再按照呢個結果做出決策。事實係，神經科學方面嘅研究顯示，人腦做對於不確定嘅判斷嗰陣，似乎真係以無意識嘅貝氏推論嚟運作嘅－首先為每個可能性建立一個機會率，再慢慢吸收資訊，按照資訊調整心目中嗰柞機會率嘅數值。
行為經濟學嘅概念可以應用落去對動物嘅研究嗰度－人類要運用各種嘅資源嚟最大噉達到自己嘅目的，而第啲動物雖然唔曉用錢，但都一樣要面對喺有限資源之下做決擇，所以人類對「點樣使錢」嘅決策同其他動物喺自然環境當中對「點樣運用手上資源」嘅決策廣義上算係同一種現象。
呢類行為經濟學研究會用到比較心理學嘅方法學，研究動物點樣進行資源上嘅決策，分配自己嘅資源嚟最大噉得到獎勵，以及受試動物喺做起呢啲決策上嚟同人類有乜異同。好似係頭先提到嘅延遲折扣實驗噉，比較心理學家用呢啲實驗得知大家鼠點樣折扣延遲咗嘅嘢食，並且研究呢啲結果喺人類身上啱唔啱用。
喺人類經濟學嘅研究上有所謂嘅需求定律，呢條定律指明咗，一件貨品服務嘅價格永遠都同需求量成負關係，即係價格愈高需求量愈低，反之亦然。有做比較心理學嘅行為經濟學家就嘗試用動物研究睇吓動物會唔會跟隨需求定律。
事實係，喺白鴿實驗嗰度可以觀察到好多喺人類經濟行為當中嘅行為，例如實驗顯示，當個研究者特登減少獎勵嗰陣，白鴿通常會啄少個掣，甚至乎突然間唔啄，呢種行為現象被指係好似人類嘅工作行為－人類嘅工人喺人工俾人減嗰時，會變到冇咁落力做嘢，甚至會罷工。
行為金融學係行為經濟學嘅一個子領域，以非理性嘅模型嚟研究股票市場一啲奇怪嘅現象，例如係股價猛跌或者猛升噉。行為金融學著重了解個體喺有限理性之下會作出點樣嘅金融決策，以及呢啲個體嘅決策會點樣造成各種嘅金融現象，仲有係呢啲現象會以乜嘢方式有系統噉偏離「假設咗投資者係完美理性」嘅模型所作嘅預測。
根據效率市場假說，俾一個有市場流通度嘅市場，喺是但一個時間點嗰度，市場嘅買家同賣家都會作出理性嘅決策，冇人能夠以貴過合理或者平過合理嘅價格買賣，所以每件嘢嘅價格會反映所有有用嘅資訊。當然，實際上效率市場假說根本行唔通，而現實觀察結果係，成日都有啲聰明嘅投資者可以用高過或者低過市價嘅價格買賣商品，從中圖利－從此而生嘅市場效率低下就反映咗心理等非理性因素對金融市場嘅影響。
行為金融學家會思考人類所用嘅啟發法會點樣影響佢哋喺做買賣嗰時嘅決策，同埋模擬呢啲決策上嘅失誤會可以搞到佢哋對資訊有過度反應，造成市場趨勢嘅出現，甚至係經濟泡沫同股災等嘅現象。行為金融學對呢啲現象嘅分析對於技術分析嚟講好有用。
實驗通常都係喺高度受控嘅實驗室入面做嘅，研究者會搵啲受試者返嚟，做一啲操作，再俾啲受試者做一啲經濟作業，睇吓操作會點樣影響受試者喺經濟作業上嘅表現。但係有唔少學者都嫌呢啲實驗環境太過人工化，唔夠自然，所以有研究者會做實地實驗，即係喺現實環境入面做操作以及睇吓個操作會造成乜嘢結果，又或者係自然實驗，指個操作係由研究者以外嘅力量所施加嘅，例如係研究自然災難造成嘅經濟行為改變噉。
神經經濟學係一個跨學科領域，嘗試用神經科學嘅方法嚟了解人類點樣做經濟決策，例如係用腦電圖等神經成像方法監察受試者喺做經濟決策嗰陣時嘅腦活動，並且研究腦活動對經濟決策有乜嘢影響，以及思考呢啲研究嘅發現對經濟模型等課題有乜嘢啟示。
」等嘅問題，而犒賞系統就俾人覺得同效益好有啦掕－好多研究者認為，「一個選擇嘅主觀效益」基本上可以想像成「犒賞系統嘅活躍程度」或者相關嘅變數，即係話根據呢套睇法，犒賞系統嘅概念俾經濟學家有方法可以客觀噉量度「效益」呢一個本來覺得難以客觀衡量嘅變數。
神經經濟學結合咗神經科學同行為經濟學，再加少少認知心理學同社會心理學嘅知識。而隨住對決策嘅研究變得愈嚟愈數學化，神經經濟學仲開始加入由理論生物學、電腦科學、同數學等領域嘅做法。神經經濟學嘅研究會結合由呢啲領域嚟嘅工具，避免淨係用死由古典經濟學嚟嗰度做法，例如主流經濟學界喺廿一世紀初好多時仲會用理性模型嚟研究經濟現象，但正如頭先提及，證據清楚噉顯示咗呢個模型根本唔可以準確噉描述現實。
中國銀行係中國第一間獲准喺台灣設立經營性分支機搆嘅銀行。2011年12月22號，中國銀行獲准籌設臺北分行。去到第二年6月22號，中國銀行臺北分行開業。依家佢地既總部喺臺北市信義區松仁路105號嘅克緹國際大樓，大樓門口亦有中銀嘅商標。
2013年6月，中國建設銀行台北分行獲得許可對外營業。依家佢地既總部喺台北市信義區信義路五段108號信義經貿大樓1樓。喺2015年3月，當時嘅台北分行行長李國夫就曾經話，台北分行要幫台灣建設人民幣離岸金融市場，擴大人民幣影響力。
街口支付係台灣一間主要流動支付嘅服務供應商之一，但就曾經陷入中資疑雲，之後《今周刊》報導，指中國昆山市政府背後可能有持股，但負責人胡亦嘉就否認。街口支持支付甚至採取法律行動，控告今周刊發行人、總編輯同撰稿記者，話佢哋惡意誹謗，但之後檢察官認定3人唔構成妨害名譽，處分不起訴。
《吟遊詩人皮陀故事集》係作者J·K·羅琳創作嘅《哈利波特》系列最後一輯小說《死神的聖物》入面所提及到嘅一本同名嘅兒童故事書。羅琳根據自己喺故事當中對呢本書嘅描述，仲實際撰寫咗實體書喺現實世界度發行。呢本書最初淨係限量發行咗七本，每本都係由羅琳親筆手寫同手繪插圖。
其中一本手工書喺2007年12月13號透過蘇富比嚟拍賣，預期目標售價係£50,000英鎊，最後亞馬遜用£195萬英鎊買咗落嚟，呢個成為咗現代文學手稿拍賣之中最高嘅售價。呢本書拍賣所得嘅收益已經捐咗俾兒童之聲嘅慈善活動。
根據《死神的聖物》嘅描述，《吟遊詩人皮陀故事集》係魔法世界最出名嘅童話故事書，佢喺魔法世界細路同青少年裡面嘅知名度可以同麻瓜細路同青少年讀物《雪姑七友》、《灰姑娘》等呢啲作品相比，喺巫師世界長大嘅榮恩·衛斯理就係因為咁而對呢啲故事好熟悉，不過喺麻瓜世界長大嘅哈利·波特同妙麗·格蘭傑喺果陣之前就從來未聽聞過。
《死神的聖物》入面，妙麗喺鄧不利多嘅遺囑入面收到嘅呢本書係虛構書籍原版嘅副本。呢本書被形容做一本睇起嚟好古老嘅書仔，佢嘅釘裝「有啲污漬同剝落嘅地方」。小說裡面仲提到呢本書嘅書名用浮雕符號印喺佢嘅封面上面，入面包含住搵死神聖物嘅關鍵線索。
《吟遊詩人皮陀故事集》嘅故事本身都有提到呢三件死神聖物，據講係屬於皮福雷三兄弟嘅物件，後嚟發現佢哋就係佛地魔同哈利嘅祖先。鄧不利多喺小說尾聲果陣都證實咗哈利同皮福雷家族嘅關聯，仲指出呢三兄弟實際上好可能就係死神聖物嘅原有者。
《吟遊詩人皮陀故事集》裡面總共包括咗五篇故事，依次係《巫師與跳跳鍋》、《幸運泉》、《魔法師的毛茸茸心臟》、《巴比兔迪迪和咯咯笑樹樁》同埋《三兄弟的故事》，當中淨係得《三兄弟的故事》嘅詳細內容喺《死神的聖物》裡面出現。
羅琳喺完成第七輯《哈利波特》小說嘅工作之後無幾耐就開始寫呢本書，佢根據自己喺《死神的聖物》入面嘅描述實際咁寫咗《吟遊詩人皮陀故事集》嘅工作。呢本書有英國同美國嘅版本，仲有大部份唔同語言嘅翻譯本，佢哋都喺2008年12月4號出版。
呢本書嘅所有盈餘都將會捐贈俾兒童高標團。佢喺接受《哈利波特粉絲團》嘅採訪果陣表示，佢自己用咗其他書籍嚟作為故事嘅靈感來源。更具體嚟講，《三兄弟的故事》係唯一完全包含喺《死神的聖物》入面嘅故事，佢嘅靈感來自傑夫·喬叟嘅《根德伯里故事集》裡面嘅《赦免者的故事》。
最初，《吟遊詩人皮陀故事集》淨係限量製作咗七本手工製作嘅版本，全部由作者本人親手寫作同繪畫插圖。呢啲書用啡色摩洛哥革去釘裝，仲由愛丁堡嘅銀匠同珠寶商Hamilton & Inches手工製作嘅銀飾同鑲嵌半寶石裝飾。
《吟遊詩人皮陀故事集》嘅157頁月光石版本喺11月26號喺紐約，同埋12月9號喺倫敦競投之前第一次展出。果本書喺2007年12月13號喺倫敦蘇富比進行拍賣。呢本書嘅起拍價係￡30,000，最初預計售價約係￡50,000。
坎寧安嘅果本書喺2016年11月被拍賣，果本書喺2016年12月12號喺倫敦嘅蘇富比以￡368,750英鎊嘅價格拍賣咗。呢本書係用菱錳礦寶石同銀色骷髏頭裝飾嘅皮革釘裝手稿。呢份手稿嘅特點係附有一張寫俾坎寧安嘅作者註釋，內容係「致巴里，果個認為一部關於戴眼鏡男巫嘅超長小說可能會賣咗去嘅人.
2008年7月31日，《吟遊詩人皮陀故事集》據宣布都會向公眾提供標準版同收藏版本。呢本書由路摸思出版，仲由布魯姆斯伯里出版社、學樂同埋Amazon.com印刷同發行。果個決定係因為《哈利波特》啲粉絲喺最初宣布果本書無意廣泛公開發行之後覺得失望而做嘅。
《吟遊詩人皮陀故事集》喺2008年12月4日發行，由布魯姆斯伯里出版社喺英國同加拿大出版，而美國版就由學樂出版。果本書嘅限量收藏版由亞馬遜喺所有呢三個國家入面發行，呢本書已經被翻譯成28種語言，限量版已印製咗約100,000份，佢嘅零售價係£50英鎊。
果個魔法師喺第二日遇到果個女仔，雖然呢個女仔對佢「既著迷又抗拒」，佢說服果個女仔去佢城堡參加晚宴。果個女仔喺宴會上面話佢知，佢要知道魔法師有一個心。魔法師向佢展示咗自己喺地牢嘅水晶棺材裡面果個仲跳緊嘅毛鬙鬙心臟。
女巫懇求佢將心臟擺返去佢自己身體裡面。當魔法師咁樣做之後，個女仔就攬住佢。不過，果個同佢嘅身體脫離咗咁耐嘅心臟，由於果個心臟經已退化做一種動物性嘅狀態，因為咁就產生咗一種無情嘅味道。就係呢個原因，佢被迫夾硬搶走一個真正嘅人類心臟。
果個江湖老千用一啲簡單嘅技巧嚟證明自己，仲開始問佢攞珠寶同金錢先至繼續教佢。不過有一日，當國王試吓用一支普通嘅樹枝嚟變魔術果陣，國王嘅的洗衫女工芭比蒂嘲笑佢，令到國王要求果個老千同佢一齊公開展示魔法，仲警告說如果有人笑嘅話，果個老千就會被斬頭。
「獵巫大隊」嘅旅長喺表演期間要求國王令佢死咗嘅獵犬起死回生。因為江湖老千無辦法用魔法令死者翻生，啲人於是就認為江湖老千之前嘅行為係詭計。江湖老千將芭比蒂嘅秘密揭露咗出嚟，仲話佢擋住咗咒語。芭比蒂走咗入去森林，仲消失喺一棵老樹下面。
江湖老千喺無奈之下話佢「變成咗海棠」仲將果棵樹斬到冧咗。當人群散去果時，樹樁開始咯咯聲響並令到江湖老千坦白。樹樁又再咯咯聲響，要求國王唔好再傷害巫師，仲喺樹樁上起咗一座芭比蒂雕像嚟提醒佢自己嘅愚蠢。國王同意仲返去佢嘅宮殿。
《吟遊詩人皮陀故事集》獲得普遍好評。蘇富比嘅副總監菲利普·W·埃靈頓將手工版描述做透過拍賣行嘅「最激動人心嘅兒童文學作品之一」。亞馬遜喺買到呢本書之後，都發表咗評論，話佢係「直接喺小說入面攞出嚟嘅一件神物」。
《泰晤士報》對呢本經已出版咗嘅書俾咗好評，話呢啲故事係「有趣、險惡、睿智而且引人入勝」，仲將佢哋比喻做格林兄弟所收集返嚟嘅故事。《每日電訊報》對呢本書做咗負面評價，仲指出佢哋「如果唔係佢背後嘅大量工作，果啲故事都將會係唔起眼嘅」，仲有「一個令佢有可觀長度嘅填充元素」喺度。
《Harry Potter》係英國作家J. K. Rowling嘅系列奇幻文學作品，一共有七集，佢係世界上最暢銷嘅小說系列，已翻譯成全球六十七個語言嘅版本。美國華納兄弟電影公司已經推出佢嘅電影版本，電影票房收入達七億美元或者以上。
系列講述一個叫哈利波特嘅男仔，佢本來以為自己係一個普通人，成日都要服待佢姨丈同佢嘅屋企人，後來佢發現原來佢自己係James Potter同Lily Potter生出嚟嘅巫師，之後佢就去咗一個叫霍格華茲魔法與巫術學院嘅地方，首先，哈利波特響火車月台入度識咗個叫榮恩·衛斯理嘅男仔，再響霍格華茲裏面識咗個叫妙麗·格蘭傑嘅女仔同叫跩哥·馬份嘅男仔，之後佢哋就展開咗一連串嘅大冒險…
英雄旅程呢個概念源於廿世紀中。早喺 19 世紀嗰陣，已經有好多人類學家研究神話以及神話入邊嘅英雄人物，尤其係想睇吓世界各地嘅唔同神話有冇咩特別嘅共通點，想透過噉做嚟探究有冇一啲諗頭係深植於人類心靈深處，無論邊個文化都會有嘅。
一般嚟講，英雄旅程式嘅情節會分做若干個階段。約瑟夫·坎伯喺《千面英雄》當中提出，話典型嘅英雄旅程一共有 17 個階段咁多。打後其他學者同思考者有進一步分析佢個諗頭，當中美國編劇基斯道化·獲古拉就喺 2007 年提出，主張典型嘅英雄旅程有 12 個階段。
學者指出，英雄旅程呢個諗頭好常見。而噉應該係表示，英雄旅程觸及咗人類心靈深處嘅某啲情緒，所以先會咁多人鍾意。有學者因此就主張，英雄旅程嘅概念可以應用落去演講或者見工等嘅嘢嗰度，用嚟教人講自己嘅人生故事，講到呢啲故事容易引起聽者嘅共鳴同埋令聽者覺得講者有吸引力。
見工係面試嘅一種，指一位僱主親自同一位想幫佢打工嘅人傾偈，多數都會係前者向後者問一連串嘅問題。僱主噉做係想透過傾偈嚟評估見嗰個人啱唔啱做份工，例如睇吓嗰個人對答係咪流利，跟住就用評估結果決定好唔好請嗰個人做嘢。
因為見工面試講技巧，從事人力資源管理同相關工作嘅人都有喺度諗「响面試當中，要點樣評估見工嘅人係咪適合份工」等嘅問題，佢哋當中有啲甚至仲會喺期刊同網誌等嘅地方撰文，討論有關「自己點樣喺面試嗰陣挑選人才」等嘅心得同睇法。
... 呀噉。一般認為，見工嘅人喺對答嗰陣嘅表現會或多或少噉反映以上嘅特性，例如一個人對答嗰時流唔流利會喺一定程度上反映佢嘅智能同性格，一個人講起自己嘅工作嗰時嘅表情會反映佢嘅動機，而且見工好多時仲會涉及問一啲有關專業知識嘅嘢或者問有關「同同事相處上遇到問題嗰陣會點處理」相關嘅問題。
... 呀噉。喺問完一輪之後，僱主通常會叫見工嘅人「返去等消息」，而見工嘅人可以問「要等幾耐」、「間公司嘅組織文化係點」或者「攞到呢份工嘅人事業跟住通常會點發展」等嘅嘢，而過咗一段時間之後，僱主就話俾見工嘅人知請唔請佢做嘢。
1914年，時任美國海軍部長Josephus Daniels發出咗一般命令第九十九號，海軍開始全面禁酒。幾年之後美國政府再修憲，由1920年起全國實施禁酒令。美國嘅酒廠一係執笠一係轉型，唔少好似Yuengling同Stroh's噉嘅都轉咗行做雪糕廠。
首辭嘅內容以簡述噉嘅方式敘述花木蘭嘅傳說。個故仔講述一個叫花木蘭嘅後生女，佢女扮男裝頂替佢阿爸上陣打仗，喺軍隊入邊捱咗好多年苦，後嚟建立功勳，但佢冇興趣做咩高官貴人，淨係想解甲還鄉，最後同屋企人團聚。
葉子盛嘅父母都係福建古田縣人，父親年少嘅時候喺馬來西亞森美蘭州成長，後來返到古田縣做老師並且結婚，1972年因為文化大革命逃離到香港，及後為咗生計輾轉去到打鼓嶺坪洋村種菜。葉子盛成長喺打鼓嶺，自細鍾意親近大自然，會喺農忙時節落田幫手，因而累積咗相當嘅農耕知識。
葉子盛喺香港城市大學資訊系統系畢業之後，做咗一年代課教師，跟住就轉咗去綠田園基金做導師，亦喺嗰時接觸到有機耕作呢個概念。1999年佢離開綠田園，喺南涌山上老龍田村原先嘅荒棄農田創辦「老農田有機農場」，將五萬平方呎嘅地方分成一塊塊嘅田地，租俾城市人、假日農夫耕種，而葉子盛亦會教授耕作技術，形成一個社區農圃嘅模式。
葉子盛喺2002年完成咗永續栽培設計證書課程，並喺2009年成立香港永續栽培學苑，喺香港推廣永續嘅栽培理念，以及分享種植技術。佢喺2005年試教PDC，係其中一位最先開辦永續栽培課程嘅香港人，之後由2010年開始正式每年教授PDC。
葉子盛亦都有同其他機構合作，例如佢同炮台山嘅展覽中心油街實現合作，舉辦同中草藥、香草、果樹等有關嘅藝術項目。佢亦都會為其他機構設計同埋擔任顧問，例如香港中文大學圖書館、朗豪酒店、九龍佑寧堂，幫助機構推行永續栽培設計。
2018年，葉子盛參考台灣嘅農業產銷班，組織咗個叫「復耕者聯盟」嘅實驗計劃，就住土地、人力、技術、管理、營銷呢五個範疇，幫投身農業嘅年輕人，喺香港發展一個搵到錢嘅農業模式，從而探索香港農業嘅未來發展方向。
歷史演義，係一種文學體裁，按照歷史事件同埋人物做寫作素材去講古仔嘅小說。呢種小說，個古仔嘅主線係根據歷史真相，但係會加啲虛構嘅細節同埋內容。作者一般都會喺反映歷史事件、當時嘅社會面貌、文學性，同埋古仔嘅戲劇性等方面作出平衡。
歷史演義嘅一個基本要素就係用過去發生嘅事情做背景，重點描繪當時嘅風俗、社會狀況同埋其他細節 。作者好多時會選擇探索呢啲背景下嘅著名歷史人物，等讀者可以更了解呢啲人可能點樣應對佢哋面對嘅環境。歷史浪漫通常會浪漫化過去嘅歷史，描寫某個歷史時期嘅浪漫關係。
歷史小說有時會俾人批評話缺乏真實性，原因係讀者熟悉嗰段歷史，因而對故事細節嘅準確性有啲期望。歷史真實性同埋故事嘅虛構之間嘅張力，經常係讀者同埋批評家嘅品評要點，但係學術評論經常超越呢啲品評，佢哋會研究作品嘅風格，然後揾主題同埋關鍵興趣。
歷史小說作為一種當代西方文學流派，係建基喺華特史葛爵士喺19 世紀早期嘅作品，同埋其他民族文學裏面，同佢同時代嘅作品，例如法國嘅巴爾扎克、美國嘅庫柏同埋後嚟俄羅斯嘅托爾斯泰。其實，喺文學作品裡面融合歷史同埋虛構元素，喺好多地方嘅文化裏面都有悠久嘅傳統。
歷史小說有時會有意或者無意咁鼓勵咗浪漫民族主義運動。華特史葛嘅威佛利系列小說引起咗啲人對蘇格蘭歷史嘅興趣，到依家仍然有影響力。喺俄羅斯同埋普魯士等國家嘅「瓜分波蘭」行動之後，波蘭失去咗獨立地位之後，克拉澤夫斯基  創作嘅一系列關於波蘭歷史嘅小說喺波蘭故土變得相當普及同埋流行。
1905年諾貝爾文學獎得主，顯克微支寫咗幾部好受歡迎嘅小說，佢啲故事用咗掠奪性嘅條頓騎士團、叛亂嘅哥薩克同埋入侵嘅瑞典人，同波蘭嘅衝突做背景。佢亦都有寫流行小說《Quo Vadis》，講述尼祿統治下嘅羅馬同埋早期基督徒嘅故事。
佢呢部小說，曾經好幾次俾人改編做電影，其中最出名嘅幾部係喺1913 年、1924 年、1951 年和2001年改編。1928年嘅諾貝爾文學獎得主溫塞特嘅歷史小說三部曲《克里斯汀·拉夫蘭斯達特》喺挪威歷史裏面發揮咗類似嘅作用。
對於提升歐洲大眾對中世紀歷史嘅興趣呢方面，早期嘅歷史小說可以話係扮演咗好重要嘅角色。喺法國，政府嘅歷史保護機構立咗紀念碑，去肯定雨果嘅《鐘樓駝俠》對推動法國哥德式建築嘅保護運動作出嘅貢獻 。蒙納爾迪同埋索爾蒂嘅系列歷史懸疑小說 Imprimateur Secretum Veritas Mysterium，令到好多人對歐洲歷史感到興趣，呢套小說嘅主角係閹人歌劇家梅蘭尼。
歷史小說呢種體裁，亦都可以俾一啲作家，可以遠離自己嘅時間同埋地點，從另一個角度透視社會同埋人類狀況，或者可以逃避審查員，例如波蘭小說家普魯斯嘅歷史小說《法老》，有啲似中國嘅借古諷今。例如《水滸傳》、《金瓶梅》表面上講嘅係宋朝政局嘅荒謬，社會嘅淫亂，但係事實係借古諷今。
喺有啲歷史小說，重大嘅歷史事件大多發生喺背景，而虛構嘅人物則活動喺呢個背景下嘅世界。例如，史提芬生嘅《綁架》主要講嘅係蘇格蘭詹姆斯黨起義做背景嘅冒險故事。狄更斯嘅《巴納比拉奇》以戈登騷亂做背景，而佢嘅《雙城記》係以法國大革命做背景。
巴特同埋品欽等後現代小說家嘅創作更加自由，將歷史人物、歷史背景同埋虛構嘅歷史、幻想撈埋一齊，例如小說《大麻因素》同埋《梅森與迪克森》。另外有啲作家創作咗無虛構人物嘅歷史小說，例如麥卡洛  嘅《羅馬大師》系列。
除此之外，明清時期仲有大量喺文壇好流行嘅歷史小說，例如明朝馮夢龍同埋余邵魚嘅《東周列國志》、17世紀褚人穫嘅《隋唐演義》、明朝熊大木的《南北兩宋志傳》同埋《全漢志傳》、明朝楊爾曾嘅《東西晉演義》、清朝錢彩同埋金豐嘅《說岳全傳》等。
古典希臘小說家亦都「好鍾意寫關於以前嘅人物同埋地方嘅小說」。 雖然《伊里亞德》嘅體裁係史詩，但係因為佢係關於歷史事件嘅作品，所以亦都俾人當做歷史小說。 維度·納奎特認為，柏拉圖透過對話錄《蒂邁歐篇》同埋《克里提亞斯》嘅亞特蘭提斯神話，奠定咗歷史小說嘅基礎 。
歐洲歷史小說嘅早期例子就係《克萊芙王妃》，呢部歷史小說係喺公元1678年3月匿名出版嘅法國小說，作者好可能係拉斐特夫人。好多人認為呢部係偉大嘅作品，係現代心理小說傳統嘅開端，故事發生喺公元1558年10月到1559 年11月期間，地點係法國亨利二世嘅宮廷，小說以驚人嘅精確度重現咗嗰個時代嘅情況，除咗女主角之外，幾乎每個角色都係歷史人物，事件同埋陰謀都好忠於文獻紀錄。
19世紀中葉，好多出名嘅英國作家都出版過歷史小說，其中最出名嘅包括咗薩克雷嘅《名利場》、狄更斯嘅《雙城記》、艾略特嘅《羅莫拉》、金斯利嘅《韋斯活豪！》同埋《赫里沃德嘅覺醒》。 1880年，哈代唯一嘅歷史小說《小號少校》，以拿破崙戰爭期間嘅韋茅斯做背景 ，當時嗰個鎮嘅人好擔心拿破崙會入侵佢哋。
庫柏嘅主要競爭對手 ，尼爾喺公元1828年創作咗第一部關於17世紀塞勒姆女巫審判嘅合訂本小說《雷切爾·戴爾》。  《雷切爾·戴爾》亦都影響咗以呢段時期做背景嘅美國未來小說，例如霍桑喺公元1850年寫嘅《紅字》，呢部係19世紀美國最出名嘅歷史小說之一。
喺法國文學裏面，華特史葛歷史小說風格，最突出嘅繼承者係巴爾札克。  公元1829 年，巴爾札克出版咗《楚安人》，佢係一部模仿華特史葛爵士風格嘅歷史著作，之後呢部小說被納入《人間喜劇》。 《人間喜劇》嘅大部分故事發生係波旁王朝復闢同埋七月王朝時期，亦都有幾部小說嘅故事係發生喺法國大革命期間，仲有啲小說講嘅故事發生喺中世紀或文藝復興時期，包括《嘉芙蓮·德·麥地奇》同埋《不死魔藥》。
雨果1831年出版嘅《鐘樓駝俠》係19世紀浪漫歷史小說嘅另一個例子。 雨果係喺1829年開始創作《鐘樓駝俠》，主要目的係等當時嘅人意識到哥德式建築嘅價值，喺嗰陣時，哥德式建築俾人嚴重忽視，經常俾人拆咗，然後攞塊地去起新嘅建築物，或者係將部分建築物重建成較新嘅風格，破壞咗原本嘅風格。
托爾斯泰嘅《戰爭與和平》用19世紀做歷史背景，嚟批評當代嘅事。托爾斯泰睇咗好多有關拿破崙戰爭嘅俄文同埋法文嘅歷史，然後用小說嘅方法去描繪然後討論佢對歷史、戰爭、權力等嘅睇法。喺小說第三卷嘅開頭，作品嘅小說同埋歷史之間嘅界線變得模糊，目的係故事更接近真相 。
司湯達寫嘅《帕爾馬修道院》係一部史詩式嘅作品，主角係一個拿破崙時期嘅意大利貴族東戈，佢係一個理想主義，亦都好天真，佢喺拿破崙「百日皇朝」嘅時候，用相當「堂吉訶德」式嘅努力，想加入拿破崙部隊。作者幫拿破崙打過仗，亦都參加過法國入侵俄羅斯嘅戰爭。
公元1827年，曼佐尼嘅《訂婚者》係最出名同埋最多人睇嘅意大利文小說。《訂婚者》嘅靈感嚟自華特史葛嘅《艾芬豪》，但係加咗一啲創新元素，佢喺某種程度上，可以話係佢跟住嗰幾十年嘅寫實小說先驅。故事發生係公元1628年義大利北部，當時係喺西班牙統治之下嘅壓迫歲月，作者寫呢本小說嘅時候，奧地利控制緊義大利嘅北部，所以呢本書有時俾人視為對奧地利嘅攻擊。
由於《訂婚者》備受歡迎，佢嘅成功迅速引嚟大批模仿者，幾乎每個義大利作家都試過呢種寫作風格。依家幾乎無人記得嘅小說，好似曼佐尼嘅好朋友格羅西嘅《馬可·維斯康蒂》或者曼佐尼嘅女婿達澤利奧嘅《埃托雷·費拉莫斯卡》，都係當時嘅暢銷書。
至於阿拉伯文學，黎巴嫩作家扎伊丹係歷史小說當中最多產嘅作家，佢喺公元1889年到1914年之間，寫咗23本歷史小說。佢嘅小說喺塑造納赫達時期現代阿拉伯人嘅集體意識同埋形象方面發揮咗重要作用，同時亦都教育佢哋去了解自己嘅歷史。
喺20世紀德國，呢種小說嘅例子係公元1901年德國作家托馬斯·曼嘅《布登布魯克》，呢本書講北方一個有錢商人家族，經歷咗四代人嘅衰落歷程，亦都描繪咗公元1835到1877年間，漢薩資產階級嘅生活方式同埋風俗習慣。
托馬斯·曼喺故事嗰度，參考咗佢自己家族同埋家族嘅社會環境。呢本係佢嘅第一本小說，喺1903年出版咗第二版，本書喺文學上好成功，令到托馬斯·曼喺1929年攞到諾貝爾文學獎。雖然諾貝爾文學獎通常係睇作家嘅作品組合，但係瑞典學院提過，托馬斯·曼嘅偉大小說《布登布魯克》係佢獲獎嘅主要原因。
托馬斯·曼喺公元1926年到1943年間寫咗一部四部曲小說《約瑟夫和他的兄弟》。呢套書重述咗大家熟悉嘅聖經故事《創世記》，包括公元1926到1930年寫嘅《雅各嘅故事》、公元1931到1932年寫嘅《年輕嘅約瑟夫》、公元1932到1936年寫嘅《約瑟在埃及》同埋公元1940到1943年寫嘅《贍養者約瑟夫》，而故事嘅背景就設定喺古埃及阿肯那頓統治時期。
雷諾最出名嘅就係用古希臘做背景寫歷史小說。除咗對忒修斯、蘇格拉底、柏拉圖、西蒙尼德斯同埋亞歷山大大帝嘅虛構描寫外，佢仲寫咗一本關於亞歷山大嘅非小說傳記。 法雷爾喺1973年寫嘅《克里希納普爾之圍》係一部「傑出小說」。
受到圍攻坎普爾同埋圍攻勒克瑙等事件嘅啟發，呢本書從英國居民嘅角度詳細描述咗1857年印度叛亂期間，喺虛構嘅印度小鎮克里希納普爾俾人圍攻嘅情況。主角發現自己喺被困小鎮期間，受到越來越多嘅限制同埋剝奪，而喺一個無人可以離開嘅小鎮裏面，維持英國階級制度嘅荒謬，成為喜劇嘅笑點。
喺威爾斯文學裏面，主要貢獻者係生於1960年嘅羅伯茨。佢嘅歷史小說包括以黑死病時期做背景嘅《Y Pla》， 關於18世紀奴隸貿易嘅《天堂》 ，仲有關於俄國革命同埋後續影響嘅《彼得格勒》同埋《巴黎》。《Y Pla》翻譯咗做唔同嘅語言，英文版叫做《瘟疫》，《彼得格勒》同埋《巴黎》亦都有英文版。
《蠍子神》係一套三部曲中篇小說，第一部用史前非洲狩獵採集群體做背景嘅《叮噹，叮噹》，第二部用古埃及宮廷做背景嘅《蝎子神》，第三部用羅馬皇帝嘅宮廷做背景嘅《特使》。 《天涯海角》三部曲，包括《航海儀式》、《近距離》和《火下》，描述咗19世紀初嘅海上航行。
美國諾貝爾獎得主福克納嘅小說《押沙龍，押沙龍！》 將背景設定喺美國內戰前後。羅伯茨圍繞美國革命事件寫咗好幾本書，其中1937年嘅《西北航道》、1940年嘅《奧利弗·維斯韋爾》同埋1947年嘅《莉迪亞·貝利》都成為20世紀30至40年代嘅暢銷書。
喺21世紀嘅前幾十年，啲人對歷史小說嘅興趣愈來愈濃厚，其中最成功嘅作家之一係曼特爾。其他歷史小說作家包括格雷戈里、康威爾、沃特斯、福萊特、桑德斯、哈扎德同埋奧林格等。其中以18世紀波蘭做背景嘅歷史小說《雅各書》俾2018年諾貝爾文學獎得主託卡爾丘克稱讚，話係代表作。
比利時出世嘅法國作家尤瑟納爾嘅《哈德良回憶錄》講咗羅馬皇帝哈德良嘅生與死。本書喺1951年用法文寫同埋喺法國出版，出咗無幾耐就好受歡迎，備受好評，好成功 。 喬治喺1997年寫嘅《克莉奧佩特拉回憶錄》同埋喺2002年寫嘅《抹大拉人馬利亞》都係寫咗歷史人物嘅虛構傳記。
更早嘅例子係托爾斯泰喺1929到1934年寫嘅彼得一世，同埋格雷夫斯喺1934年寫嘅《我，克勞狄斯》同埋喺1946年寫設備《耶穌國王》。最近嘅其他傳記小說系列包括伊古爾登嘅《征服者與皇帝》同埋哈里斯嘅《西塞羅三部曲》。
歷史懸疑小說或者可以叫佢做「歷史偵探小說」，一般喺將時間設定喺好耐以前，情節涉及解決謎團或者犯罪。雖然呢種作品喺1900年代初或者更早就已經存在，但係好多人認為彼得斯係1977到1994年間寫嘅《卡德法爾編年史》 令到呢類作品普及咗。
歷史小說亦都有浪漫嘅題材，例如巴斯特納克嘅《齊瓦哥醫生》同埋米切爾嘅《亂世佳人》。 第一套流行嘅歷史浪漫小說係1921年，海耶以1751年做背景嘅《黑蛾》。直到1935年，佢先至寫第一部標誌性嘅攝政小說，故事以英國攝政時期做背景，當時攝政王代佢病咗嘅老豆喬治三世，統治英國。
海耶嘅攝政小說嘅靈感嚟自奧斯汀18世紀尾到19世紀初嘅小說。因為海耶寫嘅係百幾年前嘅事，所以佢喺小說嗰度加咗啲真實嘅歷史細節，等讀者容易啲理解。 海耶提到歷史事件嘅時候，呢啲事件只係做故事設定嘅歷史背景，佢通常都唔會喺故事敘述裏面扮演關鍵嘅角色。
好多作品都係喺已知嘅歷史進行改編，事件嘅發生方式、細節都有唔同，有啲時候會涉及時空旅行、歷史穿越、歷史奇幻，亦可以係加啲奇幻元素落去啲已知歷史或者平行時空歷史，或者係發生喺同我哋嘅世界喺某個歷史時刻分叉咗嘅平行世界。
諾貝爾獎得主薩拉馬戈以歷史時期做背景嘅幾部小說包括《修道院紀念館》、《耶穌基督的福音》同埋《里斯本圍城史》。喺歷史同埋小說不斷重疊嘅12世紀同埋20世紀嘅平行時空情節當中，小說質疑歷史來源嘅可靠性，而且探討咗寫歷史同小說嘅差異。
歷史小說當中有一個突出嘅子類型，就係兒童歷史小說。兒童歷史小說通常遵循教學傾向，可能遵循好多其他歷史小說亞類型嘅慣例。 好多呢類作品都包含咗歷史幻想或者係時間旅行嘅元素，用嚟促成依家嘅世界同埋過去之間嘅過渡。
歷史主題亦都可以喺漫畫度搵到，例如李志正嘅《三國志》和《孫子兵法》、黃玉朗嘅《神兵》同埋張謀嘅《歲月荒涼》等。仲有日本嘅武士漫畫系列，例如《半蔵之門》、《浪人劍客》、《浪客劍心》同埋《少女殺手阿墨》。
中國喺史前「傳說」時期，仲未有文字同埋文學，好多歷史事件、歷史人物既故事，例如黃帝大戰蚩尤、大禹治水等，都係用口述既方法流傳。文字既出現，就有咗文學，而史傳文學就曾經係重要既歷史同埋文學既重要表現模式。
當中既本紀、世家、列傳，就係重要歷史人物既詳情敘述，例如《史記》，亦有描寫戰爭同埋戰爭場面為主既《左傳》、刻畫重要歷史人物既《戰國策》，仲有講一個地方既地方志，例如《後漢書·西域傳》、明朝郭裴既《廣東通志》等，可以話係五花八門，樣樣都有。
中國歷史演義小說可以話係史傳文學既延續，同時參考咗野史、筆記等另類史料。相傳作者係東晉葛洪既《西京雜記》，喺序言嗰度講佢係「裨《漢書》之闕」，意思係正史既補充，係補遺同埋參照。去到唐朝，出現咗傳奇，典型既係元稹既《崔鶯鶯傳》、蔣防既《霍小玉傳》、李公佐既《南柯太守傳》等。
而真正既歷史小說，去到宋朝先至出現初型，叫做講史話本，屬於筆記小說，例如南宋既《大宋宣和遺事》等。去到元初，「小說」先至喺「講史」既基礎上發展出嚟。講史話本係元、明同埋之後既傳統歷史小說既敘事模式，而第一部成熟既歷史小說係元末明初羅貫中寫既《三國誌演義》。
中國既歷史演義好多都係注重敘述戰爭同埋戰爭勝負，或者係起義同埋朝代更迭，典型例子就係《三國誌演義》、《秦漢演義》、《水滸傳》，基本上講咗個相當完整既故事，而且表達咗作者既政治思想、倫理觀念、道德準則、美學理想，同埋藝術思想。
佩普拉姆電影或者英語世界通常叫佢做「劍同埋涼鞋」電影係歷史古裝電影嘅亞類型，當中包括咗動作同埋奇幻嘅電影元素，呢種電影喺1958年到1965年之間，主導咗義大利嘅電影業，佢哋嘅故事通常會以聖經、古希臘或者羅馬文明做背景。
呢啲超級英雄經常會救出俾暴君俘虜嘅公主，或者係同神話生物戰鬥。唔係所有呢類電影都係以奇幻做基礎嘅。雖然故事情節有很大嘅自由度，但係好多故事都係基於真實嘅歷史人物，好似凱撒大帝、埃及妖后同埋漢尼拔。 角鬥士、海盜、騎士、維京人同埋反抗暴君嘅奴隸，呢啲都係受歡迎嘅主題。
喺台灣，講眷村文化，攞到第40屆金鐘獎嘅《再見，忠貞二村》、講白色恐怖之下嘅民間抗爭而得到2004台灣廣播電視金鐘獎嘅《赴宴》，透過講台灣女醫師嘅坎坷人生去透視台灣嘅變遷嘅《浪淘沙》等。喺中國，製片廠亦都製作咗唔少歷史電視劇，例如《東周列國·春秋篇》、《東周列國·戰國篇》、《大秦帝國》四部曲、《太平天國》等。
莎士比亞寫咗好多歷史劇，其中一啲作為歷史劇咁，收錄咗喺第一對開本裏面，另外一啲就俾人列做悲劇或者羅馬戲劇。歷史劇當中最出名嘅係《理察三世》、《亨利四世》、《亨利四世》同埋《亨利五世》。其他以歷史人物做主題嘅戲劇，包括悲劇《馬克白》，故事設定喺11世紀中葉蘇格蘭鄧肯一世同埋懺悔者愛德華統治時期，套戲講勇敢嘅蘇格蘭將軍馬克白，聽到女巫嘅預言話佢將來會做蘇格蘭國王。
喺佢老婆慫恿之下，馬克白暗殺咗國王鄧肯，自立為王。佢喺自責同埋幻想嘅折磨底下，變成暴君，用兇殘嘅手段去打壓對佢有敵意同埋猜忌嘅人嚟保護自己。大屠殺同埋內戰，令到馬克白兩公婆變得好自大、瘋狂、情緒化，直到最後滅亡。
後來嘅愛爾蘭作家蕭伯納寫咗幾本歷史劇，包括1898年寫嘅《凱撒與克莉奧佩特拉》同埋1924年出版嘅《聖女貞德》，即係喺羅馬天主教會封聖聖女貞德之後無幾耐，呢套劇根據聖女貞德受審嘅大量記錄，戲劇化咁去講佢嘅一生。
20世紀最出名嘅歷史劇之一就係布萊希特嘅《伽利略一生》，套劇寫意大利偉大嘅哲學家伽利略嘅後期生活，伽利略因傳播佢嘅科學理論而受到羅馬天主教會嘅迫害。套劇嘅主題包括教條主義同科學證據之間嘅衝突，同埋探討面對壓迫時堅貞不屈嘅價值觀。
最近，英國劇作家賓頓寫咗幾部歷史劇。佢因為寫咗《羅馬人在英國》而聲名狼藉，套劇喺 1980年10月喺國家劇院首次上演，套劇將公元前54年羅馬入侵英國同當代英國喺北愛爾蘭嘅軍事存在進行類比。可惜，套戲對政治嘅擔憂俾圍繞強姦場景嘅爭議掩蓋咗。
蒙台忽第嘅《波佩亞加冕禮》係最早用歷史事件同埋歷史人物嘅歌劇之一，套劇喺1643年嘉年華期間首次喺威尼斯上演。佢描述咗羅馬皇帝尼祿嘅情婦波佩婭點樣實現佢嘅野心，最後加冕做女王嘅故事。1651年，呢套歌劇喺那不勒斯重演，但係後來好一段時間俾人忽視咗，直到1888年樂譜俾人重新發現，之後呢套劇成為19世紀末同埋20世紀初學術界關注嘅主題。
歌劇用歷史主題亦都係喺19世紀得到發展。通常係四幕或者五幕，演員陣容、樂團規模都好宏大，舞台壯觀。喺法國，劇作家斯蓬蒂尼、凱魯比尼同埋羅西尼嘅幾部歌劇堪稱法國大歌劇嘅先驅。當中包括斯蓬蒂尼喺1807年寫嘅《拉維塔萊》同埋1809年寫，1817年修訂嘅三幕劇《費爾南德·科爾特斯》、凱魯比尼喺1813年寫嘅《阿本塞吉斯》 、羅西尼喺1827年寫嘅《圍攻科林特》同埋喺1828年寫嘅《摩西與法老》。
俄國作曲家亦都有用歷史人物去創作歌劇，當中穆索斯基喺1868年到1873年間創作嘅《鮑里斯·戈東諾夫》係佢嘅代表作。 呢套歌劇嘅主人公係俄羅斯統治者戈東諾夫，喺1598年至1613年期間，俄國喺政治動亂時期，佢係俄國沙皇。
1605年戈東諾夫死咗，佢個仔費奧多爾繼位，冇幾耐就俾人殺死咗，然後偽德米特里一世喺波蘭支持之下自立做沙皇。同樣出名嘅仲有作曲家鮑羅定嘅《伊戈爾王子》，佢根據古俄羅斯史詩《伊戈爾的主人之歌》改編成歌劇，講1185年羅斯王子伊戈爾對抗庫曼部落入侵嘅戰役。
歷史重演係一種教育或者娛樂活動，啲人按照劇本重現一件歷史事件或者一個歷史時刻嘅各方各面。歷史重演嘅愛好者會著住古裝，通過演出、表演等嘅方式去重現某段歷史。最早喺羅馬帝國時期，當時嘅人就已經開始熱衷於歷史重演。
歷史重演可以狹義咁定義做重演某個特定時刻嘅一場戰鬥，例如喺1913年葛底斯堡大團聚期間，啲老兵喺葛底斯堡戰場上露營，慶祝葛底斯堡戰役50週年嘅時候，「重演」美國南北戰爭期間，蓋茨堡之役最後一日嘅皮克特衝鋒，當時南方邦聯軍嘅李將軍下令向墳場嶺嘅北方聯邦軍米德少將所發動嘅一次步兵攻擊。
時代劇，又叫做劍劇，係以1868年明治維新之前嘅日本歷史做背景嘅古裝日本戲劇、電影同埋電視劇。呢啲劇嘅故事主要係講日本嘅歷史事件同埋歷史人物，演譯當時嘅武士、農民、工匠、町人等嘅生活狀況。因為呢啲劇會有好多用日本刀或者劍嘅武術比併。
台灣嘅唸歌仔，或者歌仔戲係用歌謠演唱嘅古仔。台灣歌仔戲嘅劇目，喺早期多數係用傳統嘅「歌仔」唱本，用長篇說唱嘅形式嚟到講民間故事，例如「四大齣」嘅《山伯英臺》、《呂蒙正》、《陳三五娘》同埋《什細記》。後來歌仔戲受到其他戲劇嘅影響，增加咗好多歷史演義小說嘅素材，例如《穆桂英斬子》、《秦香蓮》、《羅通掃北》、《包公審郭槐》、《趙五娘》、《孫龐鬥智》等，嚟啲戲叫做「古冊戲」或者「歷史戲」。
崑曲源自南戲的崑山腔，源於元末、明初之間嘅蘇州府崑山縣。崑曲係中國戲曲當中最重要嘅劇種，佢嘅舞台演出形式叫做「崑劇」，因為崑劇嘅藝術性好高，表演手段好豐富，有高度嘅舞蹈性，唱腔、曲詞緊扣，形成精緻嘅藝術規範，所以崑劇影響咗所有後嚟出現嘅劇種，所以有「百戲之母」嘅美譽。
潮劇，又叫做潮州戲，係用潮州話演唱，潮劇屬於元明南戲嘅分支，公元1566年嘅《荔鏡記》係到依家見到嘅最早劇本。潮劇開始嘅時候，喺廣東潮汕、閩南地區流行，但係，隨住潮州人向海外移民，而傳播到港澳台、泰國、新加坡、馬來西亞、印尼、柬埔寨、越南等東南亞國家，甚至歐美嘅中國戲劇。
芒果，又寫芒菓，生果一種，樹一種，喺芒果屬入面，其中一個帶有汁嘅有核生果品種。而家佢喺全球各地範圍入面都可以搵到佢。而佢啲花係漆樹科嘅其中一個品種。芒果嘅原產地喺印度同馬來西亞嘅地區，佢重係印度、巴基斯坦同埋菲律賓、孟加拉嘅國樹。
芒果唔單止有益胃、防嘔同暈嘅功效。喺古代嗰時成日過海啲人，都要帶啲芒果嚟解暈船。而佢啲果肉重可以煎水嚟食，嚟防止大肚婆喺度猛咁嘔。重可以降低膽固醇、甘油三酯，如估成日食佢嘅話，重可以防治心血管疾病。芒果重有祛疾止咳嘅功效，尤其係對咳、痰多、氣喘呢啲病有輔助嘅食療作用。
因為佢有酮酸等化合物，可以抗生癌嘅藥理作用。而佢啲果汁重可以增加胃同腸嘅蠕動，重可以醫結腸癌。芒果重有好高嘅胡蘿蔔素，既可以防近視，老花，又可以幫皮膚化妝，佢係女仔嘅美容生果。芒果入面重有芒果苷，佢有明顯嘅抗脂質過氧化同埋保護腦神經元嘅作用，可以防止細胞衰老同埋提高腦嘅功能。
如估芒果同菠蘿一齊食嘅話，好容易有過敏。因為芒果同菠蘿本身就有出皮膚過敏嘅嘢，加上新鮮嘅芒果入面有單羥基苯或二羥基苯響度，如估係未熟嘅芒果入面，重有醛酸響度，甚至對皮膚黏膜有一定嘅刺激性，可以搞出口唇紅腫，又痕又痛。
嚴重啲，重會出水皰同糜爛。而菠蘿入面重有甙類、蛋白酶呢啲嘢，對人嘅皮膚同血管等有一定嘅副作用，而且呢啲過敏成日都係一觸即發，如估將菠蘿同芒果一齊食嘅話，喺1個鐘到之後就出皮膚痕、成身紅噹噹、出得多汗、四肢同個嘴條脷痹咗都有。
零食係指已密封包裝好嘅散裝銷售量販、保存期比較長、可以即食而唔係正餐嘅小食。多數係經油炸類、堅果類、乾燥類、醃製類、烘炒類或者糖菓、膨化類等等，但喺華人普遍嘅概念唔包括糕點麵包類嘢食、雪糕、汽水在內。
喺港澳同台灣地區，一般零食通常係士多同鋪頭仔、超級市場同便利店好重要嘅銷售項目，喺香港嘅「優之良品」、「優品360」、「零食物語」、「價真棧」同「759阿信屋」、澳門嘅「菓子天地」等等就係較具規模嘅並提供自助選購嘅零食專賣店。
由於要配合多種口味同長期保存嘅關係，一啲零食會加入大量防腐劑同人造色素、人造糖嚟調味同整鮮啲色。呢啲亦係食品安全部門重點監測同抽查嘅對象之一。香港有調查指出零食嘅脂肪同糖份嘅比例相當高，對未能自我節制嘅學生有損健康，亦因此成日俾人話係「垃圾食物」，所以香港一間聯營小食店喺2006年新學期時喺屬下嘅學校小賣部，以乾果、新鮮生果、粟米等代替薯片、蝦條做「健康零食」。
菲律賓，全名菲律賓共和國，又繙飛獵邊，係東南亞一國，首都馬尼拉。佢全國都係島，有成七千六百四十一個，有千島之國之稱，面積大約三十萬平方千米。舊時廣東叫佢呂宋，由佢最大島呂宋島Luzon而名。連佢舊時宗主國西班牙都叫大呂宋，所以相反來講，菲律賓舊時亦叫小西班牙。
菲律賓嘅經濟結構以農業同埋工業為主，尤其著重食品加工、紡織成衣同埋電子、汽車組件等輕工業。大部分嘅工業集中晌馬尼拉大都會嘅市郊。另外，宿霧大都會亦成為吸引外國同埋本地投資嘅另一個地點。菲律賓嘅礦業有好大嘅潛力，有大量儲備嘅鉻鐵礦、鎳同埋銅。
呢幾十年嚟菲律賓經濟都唔係咁好，之不過菲律賓做美國殖民地嗰陣，普遍英文能力好，菲律賓人係國際流動性最高嘅人民之一，菲律賓海外勞工世界知名。年年有差唔多一百萬人晌外國做嘢，二零零五年佢地匯返返國嘅錢，將近一百億美元。
菲律賓政府以振興旅遊業做主要政策目標之一，政府嘅措施包括增強基礎設施建設，提高旅遊產品品質，整合自然、歷史同埋文化資源，鼓勵私人投資酒店設施，爭取地方政府支持，同埋積極推銷等等，從而想旅遊業幫手開好多工做同埋收入。
其中，菲律賓嘅主要目標係東亞遊客。2001年，菲律賓移民局為咗吸引遊客，同中華人民共和國外交部同旅遊部協議，放寬對中國公民申請去菲律賓嘅簽證嘅規定。 到咗2010年1月至4月，東亞地區嘅遊客已經佔菲律賓遊客總人數嘅42%。
而國內非法組織都當咗綁架係揾錢同埋打擊政府嘅最佳途徑。例如伊斯蘭恐佈主義組織阿布沙耶夫就策動過好多單綁架事件，甚至試過晌2000年越境去到馬來西亞綁架外國旅客卅幾人，勒取贖金。唔少國家同埋地區對菲律賓有旅遊警告。
2023年12月3號，周庭喺Instagram透露自己喺加拿大多倫多一間大學讀緊碩士，並痛斥之前國安黑警用盡各種卑劣手段對佢實行政治迫害，包括非法扣留佢本護照同挾持佢去中國大陸，甚至仲逼佢寫信多謝中共同香港黑警，令佢身心備受折磨，因此佢喺好唔容易離開香港後，決定流亡海外唔再返香港，第二日港共政府恐嚇話要對周庭終身追捕。
以色列國，通稱以色列，係一個西亞國家，喺地中海東南邊。呢個國家多數人口係猶太人，仲有一部分阿拉伯人。行議會制民主。國際社會普遍承認以色列嘅首都係特拉維夫。以色列自稱耶路撒冷係佢嘅首都，但好多國家唔承認呢個講法。
摩洛哥、西撒哈拉、阿爾及利亞、突尼西亞、蘇丹、索馬里、科摩羅、阿拉伯半島、黎巴嫩、敘利亞、約旦、阿富汗、巴基斯坦、孟加拉、不丹、馬來西亞，以及印尼、北韓都唔承認佢係個獨立主權國。古巴同伊朗曾經承認佢係個獨立國，但先後喺1949年4月18號同2019年1月20號取消咗。
佢雖然一直都有參加過亞運，但因佢嘅政治因素而冇參加過1962年同1978年亞運，重喺1976年7月份開嘅亞洲運動協會入面投票通過，成功將以色列趕出亞洲區。之後一直都冇再參加亞洲區啲賽事，直到2015年先至加入歐洲區而繼續參加賽事。
喺英國廿八年嘅管治下，成個地區都叫做巴勒斯坦。國家喺1948年獨立嗰陣，正式採用咗「以色列國」作為國家名。當時曾經考慮嘅第啲國名選項包括「以色列之地」、錫安同埋猶地亞，都被拒絕咗。喺獨立後頭幾個禮拜，外交部長摩西．夏里特宣佈政府揀咗用「以色列國公民」呢個詞嚟形容以色列公民。
「以色列」呢個名係指族長「雅各」。根據希伯來聖經，當雅各成功戰勝主嘅天使之後，上帝畀咗「以色列」呢個名雅各。雅各嘅十二個仔成為咗猶太人嘅祖先，又叫「以色列嘅十二個支派」同埋「以色列嘅孩子」。雅各同佢啲仔一齊住喺迦南，但由於飢荒被迫移居埃及住咗四代共430年。
自從2007年加沙之戰以嚟哈馬斯恐怖分子事實上控制咗成個加沙地帶，周時射火箭或者派人肉炸彈對以色列發動多次恐怖襲擊，終於搞到2008年尾至2009年初雙方打咗場大戰。據以色列國防軍嘅情報，哈馬斯恐怖分子喺2000年至2007年曾經響加沙搞出425單恐怖襲擊。
2023年10月7號，哈馬斯恐怖分子對以色列發動大規模恐怖襲擊 ，向住以色列射咗超過五千嚿火箭彈，跟手仲靜雞雞潛入近住加沙走廊嘅基布茲同埋斯德洛呢啲以色列城市無差別綁架同屠殺無辜民眾，甚至仲犯下強姦婦女、綁架細路同屠殺嬰兒等令人髮指嘅嚴重戰爭罪行，令以色列政府即刻向哈馬斯恐怖分子宣戰。
哈馬斯恐怖分子因為其恐怖主義行徑畀以色列、美國、英國、加拿大、澳洲、紐西蘭、日本、歐盟等自由世界國家列為恐怖主義組織，相反伊朗、土耳其、中共、埃及、沙地阿拉伯、卡塔爾、俄羅斯等專制獨裁國家同埋聯合國就包庇哈馬斯恐怖分子嘅恐怖主義行徑。
2023年10月7號，哈馬斯對以色列發動襲擊 ，向住以色列射咗超過五千嚿火箭彈，跟手仲潛入近住加沙走廊嘅基布茲同埋城市斯德洛綁架同屠殺民眾，甚至仲犯下強姦婦女、綁架細路同屠殺孲𤘅子等戰爭罪行，令以色列政府即刻向哈馬斯宣戰。
截至2023年10月9號，已經有成900人喺哈馬斯嘅襲擊之中被殺。有超過100人畀哈馬斯由以色列境內擄走咗。2023年10月10號，以色列話佢哋已經喺以色列境內搵到1500具哈馬斯恐怖分子嘅屍體。巴勒斯坦方面話以色列對加沙嘅反恐軍事行動造成超過700人死亡。
爾次襲擊引來以色列國防軍發動「鐵劍行動」報復性空襲加沙，重正式向哈馬斯宣戰。10月9號，以色列宣稱霸返加沙走廊周邊地區，重全面封鎖加沙走廊，切斷對該地食物、水、電同燃料嘅供應。然後轟炸加沙走廊嘅醫院同民房等設施，聲稱要剿滅入面嘅武裝份子，截至11月底，累計超過17,000名巴勒斯坦人喺襲擊入面遇難，當中多數係細路同女人。
廣東喺語言風俗、歷史文化等方面都有自己獨特嘅一面，同大陸其他地區有好大唔同。廣東亦係大陸地區最發達嘅省份。廣東同廣西、香港、澳門等地有諸多淵源，尤其係喺歷史、語言、文化方面，而廣字就係源於佢哋自晉朝都係跟住同一行政區廣州。
秦朝以前，廣東係越族人聚居之地，稱為百越地，周夷王八年建立嘅楚庭，成為廣東地區嘅中心。秦始皇33年統一嶺南後建郡，嗰陣屬南海郡。漢朝初趙佗據嶺南三郡建立南越國，建都番禺。廣東成為南越國政權地頭。元鼎六年，漢武帝平南越，開番南海郡。
三國吳黃武五年，即226年，分交州合浦以北地段，大約而家廣東地區，叫做廣州，中間取消過，又恢復返。晉朝同南北朝就繼續用呢嗰名。隋文帝在位時，廢晒所有郡，起廣州總管府。仁壽元年因避皇太子楊廣嗰名就改為番州。
1911年11月9號，廣東省宣佈獨立，成立軍政府，1912至1913年，實際上由中華民國臨時政府管治，之後成為中華民國轄區。1916年7月6號改為文人政府。其後多次成為孫中山反北洋政府運動嘅大本營。1926年11月10號省政府改稱省國民政府。
1950年6月27日，中國人民解放軍攻佔珠海萬山群島，全省落入中華人民共和國手中。省政府沿用國民政府嘅制度繼續做省政府，但後來改咗做省人民政府。1968年2月21日，廣東政府因文化大革命跟風改名廣東省革命委員會。
中華人民共和國建國以後，廣東行政區域縮咗，包括將懷集由廣西劃入廣東，而欽州、防城港、北海就撥入廣西，後來又將海南島獨立建省等。海南建省嘅計劃其實早喺民國時期已經有，當時嘅海南重劃為特別行政區，只不過因為中共入侵，令到計劃擱置。
廣東周圍有福建、江西、湖南、廣西、海南、澳門、香港。位於中國南部，北依南嶺山脈、東北為武夷山脈，南臨南海，海岸線3368公里。全境地勢北高南低，北部、東北部同西部都有較高山脈，中部同南部沿海地區多數係低丘、臺地或平原，山地和丘陵大概佔62%，臺地同平原大概佔38%。
廣東三大民系係指廣東漢族人裏面嘅廣府人、客家人、鶴佬人，佢哋佔咗廣東漢族人嘅大多數。因為三大民系先民入粵有先後、使用嘅語言迥異、習俗各有特色而形成。以前三個民系間有過矛盾，但今日民系間已和睦相處，保持自身特色之餘同時又相互交融。
廣東本地人主要講粵語、客家話、潮州話、雷州話、韶州土語等，其中除土語外，其餘都屬於漢語族裏面嘅粵語、客語、閩語支，呢三大方言嘅母語使用者約佔廣東本地人嘅45%、30%、25%。廣東嘅廣州話同埋梅縣話分別係粵語同埋客家話嘅代表音，可見廣東方言喺漢語方言中佔據重要地位。
最多人使用嘅粵語嘅標準係廣州話，其他地方叫做「白話」，英文叫「Cantonese」，大陸通常稱呼佢「粵方言」。香港、澳門等地區又有另一種嗌法，叫廣東話，幾乎成為官方稱呼。係漢語族之中語言現象比較複雜、保留古時百越辭彙比較多、內部差異較細嘅語言。
響廣東省，粵方言主要分布響珠三角及粵西地區，內部差異唔大，廣東省境內純講粵語或者講部分粵語嘅縣市有 47 個，佔全省面積三份一以上，有廣州、佛山、肇慶、江門、深圳、茂名、中山、珠海、南海、番禺、東莞、順德、龍門、佛岡、增城、從化、花都、清遠、連縣、陽山、連山、懷集、廣寧、四會、三水、高要、雲浮、高明、新興、鶴山、封開、鬱南、德慶、羅定、陽春、陽江、信宜、高州、化州、吳川、台山、開平、新會、恩平、斗門。
廣東嘅閩語流行於潮汕地區、汕尾、湛江、中山沙溪一帶等等地方。潮汕地區通常叫佢哋嘅閩語做潮州話或者潮汕話、湛江就叫雷州話、而中山就俗稱隆都話。廣東省常務副省長湯炳權就係隆都人。據隆都誌話齋，沙溪原本係一個島，但福建有漁民先移居呢度、咁就保留咗非常濃厚嘅福建風俗同閩語口音。
響2023年9月7號夜晚，受颱風海葵殘餘相關低壓槽影響，一股特大嘅暴雨喺香港同埋珠江三角洲地區發生，包埋部份中國嘅廣東省同埋澳門。廣泛嘅洪水同埋山泥傾瀉導致多人死亡同埋多過百幾人受傷。香港更首度發出等同叫大部份僱員停工嘅「極端情況」。
2023年以色列司法改革係一系列對司法制度同埋以色列權力制衡響2023年1月起嘅提議，喺2023年7月通過咗。呢項法案係對令最高法院嘅權力受限於政府。呢項法案由副總理兼司法部長Yariv Levin同埋以色列國會憲法法律及司法委員Simcha Rothman領導。
英國君主係英國、英國海外領地同埋英聯邦王國嘅元首、英聯邦嘅最高領袖、亦都係英倫聖公會嘅最高領袖，英國喺君主制之下最大嗰個，男嘅叫國王，女嘅叫女王。英屬香港嗰時叫英皇或者英女皇，主權移交之後都係，2023年開始改叫英王同英女王。
英國係行君主立憲制，王室已經有成千年歷史。舊時國王或者女王係國家嘅最高領袖，不過而家君主只係一個形式，實際權力喺國會同內閣。但係君主嘅地位近年都受到質疑，例如議員仍然向英國君主宣誓效忠先可以喺國會做嘢，呢個傳統就喺2001年嗰陣，新芬黨議員就唔肯宣誓效忠，搞到入唔到國會，後來投票通過先畀入，但始終唔可以喺國會入面投票。
卡米拉嘅出世名係卡米拉·羅斯瑪麗·尚德，1947年7月17號響倫敦國王學院醫院出世，老豆係前陸軍少校兼生意人布斯·尚德，阿媽係阿什科姆男爵羅蘭‧邱比特個女羅莎琳·邱比特，卡米拉係大女，有一個細佬馬克·尚德同細妹安娜貝爾‧愛略特。
之後佢到倫敦大學巴黎學院修讀法國文學。佢響大學畢業後進入倫敦社交界，又成為西區好多間公司嘅秘書，曾經成為裝修公司Sibyl Colefax & John Fowler嘅接待員，但因為一次舞會遲到後畀人炒咗。
響1960年代後期，卡米拉經細佬馬克嘅介紹，識咗安德魯·柏架·鮑爾斯，當時安德魯係皇家藍色騎兵團中尉。經過多年斷斷續續嘅關係，佢哋最終響1973年結婚，而卡米拉亦改名叫卡米拉·柏架·鮑爾斯，。佢哋一共有兩個仔女，大仔湯·柏架·鮑爾斯響1974年出世，係查理斯三世嘅教子，而大女勞拉·盧比斯響1978年出世。
卡米拉嘅現任老公係查理斯三世，佢哋最初係1971年見面，係經朋友介紹下認識，當時正值卡米拉同安德魯分手嘅時候。之後兩個人開始拍拖，直至1973年查理斯加入皇家海軍後玩完。至於點解兩個人會分開，坊間有唔同講法。
直至1979年蒙巴頓伯爵被暗殺後，查理斯好傷心，希望響卡米拉到得到安慰，兩個人死灰復燃。直到1981年查理斯宣佈同戴安娜結婚後，佢哋斷絕來往，但到1980年代末期又舊情重燃。1993年，卡米拉同查理斯嘅通話畀人踢爆咗，揭發佢哋之間嘅婚外情，一時之間兩個人成為眾矢之的。
2005年2月10號，英國皇室宣佈卡米拉會同威爾斯親王查理斯響同年4月8號嘅溫莎城堡搞婚禮，並有一個宗教祈禱。但係響4月2號宣佈婚禮會被延後到4月9號搞，因為查理斯要代表英女王參加教皇若望保祿二世嘅葬禮。